钦定古今图书集成/明伦汇编/氏族典/第027卷 > 《廖用贤尚友录》 > 宋
## 钦定古今图书集成/明伦汇编/氏族典/第027卷 > 《廖用贤尚友录》 > 宋

===熊本===按《宋史熊本传》：“本字伯通，番阳人。儿时知学，郡守范
仲淹异其文。进士上第，为抚州军事判官，稍迁秘书
丞，知建德县。熙宁初，提举淮南常平，检正中书礼房
事。六年，察访梓、夔，迁刑部员外郎，集贤殿修撰，同判
司农事。蔡京时为秀州判官，本言其练习新法，荐为
干当公事。河、湟初，复本为秦凤路都转运使。”渝州南
川獠木斗叛，诏本安抚，遂知制诰。帝数称其文有体，
命院吏别录以进。出分司西京。三年，起知滁州，改广
州，召为工部侍郎。宜州蛮扰边，道除龙图阁待制、知
桂州，入为吏部侍郎。逾年请外，仍待制、知洪州，徙杭
州、江宁府，再知洪州。召还，卒于道。